次叔祖閣學暑中過清寒堂韻
作者：張鎡
朝代：宋

paragraphs: 人材掄選何時停，高者棟負卑薪蒸。
我家忠烈定社稷，任大豈但懲與膺。
不毛夏渡瀘濰水，裂面夜踏滹沱冰。
强敵坐致九頓首，和議姑隨三折肱。
至今耆舊話曩昔，白髮相對搔鬅鬙。
堂堂傳業翁克紹，中宸委寄恩重仍。
禁林延閣望隆積，邊瑣輔鎮才優勝。
知閒未數持燭照，神專端與承蜩凝。
會堂風雲趣健步，人則父子功儕朋。
從容中的仰文翰，仁者如射弓須弸。
爲山簷外六月冷，興到不忍無詩登。
袖歸鎡得正法眼，此事肯許參禪僧。